નવી દિલ્હી- હાલમાં દેશમાં પેટ્રોલ-ડીઝલના ભાવ સતત વધી રહ્યાં છે ત્યારે દરેકના મનમાં એક સવાલ થાય કે, પેટ્રોલ અને ડીઝલના બજાર ભાવ કેવી રીતે નક્કી કરવામાં આવતા હશે? ઈંધણની કીમતો બે મુખ્ય બાબતો પર નિર્ભર કરે છે. એક તો આંતરરાષ્ટ્રીય બજારમાં ક્રૂડ ઓઈલ એટલે કે કાચા તેલની કીમત અને બીજો સરકાર દ્વારા લગાવવામાં આવતો ટેક્સ. ક્રૂડ ઓઈલના ભાવ પર સરકારનું કોઈ નિયંત્રણ નથી રહેતું પરંતુ સરકાર પોતાના સ્તરે ટેક્સમાં વધઘટ કરી શકે છે. એટલે કહી શકાય કે, સરકાર પોતાની આવક ઓછી કરી ટેક્સમાં છૂટ આપીને જનતાને રાહત આપી શકે છે. દેશમાં પહેલા પેટ્રોલિયમના ભાવનો નિર્ણય સરકાર દ્વારા કરવામાં આવતો હતો. પરંતુ જૂન-2017થી સરકારે પેટ્રોલિયમના ભાવ પરનું પોતાનું નિયંત્રણ દુર કર્યું છે. અને જણાવવામાં આવ્યું કે, આંતરરાષ્ટ્રીય બજારમાં વધઘટ પ્રમાણે ઈંધણની કીમત દરરોજ નક્કી કરવામાં આવશે. આપને જણાવી દઈએ કે, આંતરરાષ્ટ્રીય બજારમાં પેટ્રોલિયમની ખરીદી બેરલ મુજબ કરવામાં આવે છે. એક બેરલમાં આશરે 162 લીટર ઓઈલ હોય છે.